AfriForum verkla regering by VN oor Covid-19-rasseagendaAfriForum se Ernst Roets, Monique Taute en Kallie Kriel tydens die bekendstelling van die veldtog ‘The Wordl Must Know’. (Foto: AfriForum) Die ANC-regering gebruik ŉ wêreldwye gesondheidspandemie om hul eie diskriminerende rasse-ideologie te bevorder, en die wêreld moet dit weet. Dis hoekom AfriForum sê hulle vandag ŉ klag by die Verenigde Nasies teen die regerende party gelê het. In ŉ gepaardgaande verslag verwys AfriForum na Suid-Afrika se “toksiese afsonderingskultuur”, waaroor hulle sê die VN reeds hul kommer uitgespreek het. Voorbeelde word ook gegee van hoe die regering afsonderingsregulasies gebruik om rassediskriminasie te bevorder. As ŉ voorbeeld hiervan meld die verslag die departement van toerisme wat ras as kriteria gebruik het in die toeken van ŉ R200 miljoen-hulpfonds aan klein sakeondernemings wat deur die afsondering benadeel is. AfriForum het die departement hof toe gesleep, maar die hooggeregshof in Pretoria het in die departement se guns beslis. Die hooggeregshof en die Konstitusionele Hof het boonop albei die organisasie verlof tot appèl teen die beslissing geweier. Die verslag verwys verder na niewinsgewende organisasies wat verhoed is om tydens afsondering kos aan behoeftiges te versprei en die manier waarop die regering wetenskaplikes gemuilband het nadat hulle kritiek gelewer het op die regering se hantering van die Covid-19-pandemie. “Die wêreld moet weet wat in Suid-Afrika aangaan en dat die regering skaamteloos hul rasse-ideologie bevorder onder die dekmantel van ŉ globale pandemie,” sê Ernst Roets AfriForum se hoof van beleid en aksie . Die verslag sal ook aan internasionale mediahuise en AfriForum se kontakte in ander lande se regerings gestuur word. Roets sê AfriForum verwag nie van ander lande se regerings om Suid-Afrika se probleme op te los nie, maar wil graag hê die Verenigde Nasies en ander lande moet in die openbaar standpunt inneem oor wat in Suid-Afrika aan die gebeur is.